## Carlos Mazón: “El Consell acudirà al jutjat contenciós administratiu per a defendre l’aigua de l’Albufera”

*** Anuncia esta iniciativa després del silenci del Govern al requeriment interposat pel Consell  per a reclamar el cabal ecològic del parc natural i subratlla que el canvi en el nostre territori “continua avançant i complint-se”
* Expressa la seua solidaritat amb l’alcaldessa de València i l’alcalde d’Elx pels atacs llançats contra ells en els últims dies i mostra la seua condemna als “discursos de l’odi” enfront del silenci de l’oposició
* Reitera el seu compromís pel diàleg i la unitat i espera que Compromís l’acompanye en la lluita per un finançament just per a la Comunitat Valenciana, ja que el PSPV es mostra a favor de la singularitat de Catalunya**

**València.**

El president de la Generalitat Valenciana, Carlos Mazón, ha anunciat durant la sessió de control en les Corts  que “el Govern del canvi acudirà al jutjat contenciós administratiu per a defendre l’aigua de l’Albufera amb totes les conseqüències i amb la veritat per davant”.

Carlos Mazón ha explicat que el Consell emprén esta mesura “després del silenci” del Govern central al requeriment del Govern Valencià sobre els cabals que havien de ser aportats al llac, “i que no s’han rebut”.

En este sentit, ha valorat la unió amb el seu soci de govern per a “reclamar l’aigua que necessita l’Albufera”, així com per a “defendre els interessos de la Comunitat Valenciana, en lloc del finançament singular per a Catalunya”. Igualment, ha fet referència a la coincidència amb VOX en la busca i la satisfacció de les necessitats i peticions de tots els valencians, i la reivindicació “lleial i ferma de les nostres legítimes aspiracions”.

Carlos Mazón ha insistit que el canvi posat en marxa a la Comunitat Valenciana “continua avançant i complint-se” i ha esmentat algunes de les mesures posades en marxa en esta legislatura, com ara “la recuperació de la llibertat a les aules, al mateix temps que ha recordat que els empresaris “ja no són demonitzats ni assenyalats”.

De la mateixa manera, ha subratllat les desgravacions fiscals per a rendes baixes i mitjanes, amb les quals la Comunitat es posiciona com a “la regió amb més desgravacions en l’IRPF”.

També ha insistit en el programa d’avals dotat amb 20 milions d’euros per a ampliar la capacitat de compra d’una vivenda per als jóvens en la seua aposta per “la legislatura de la vivenda”, junt amb altres polítiques per a facilitar l’accés a la vivenda, “enfront de les 0 vivendes construïdes” per l’anterior Govern.

En matèria sanitària, ha destacat la reducció de les llistes d’espera quirúrgiques urgents d’un 52 % en menys d’un any i l’inici de la vacunació contra els virus respiratoris en menors.

**Condemna a atacs homòfobs i els discursos de l’odi**

En contestació al PSPV, Carlos Mazón ha manifestat la seua solidaritat amb l’alcaldessa de València, M. José Catalá, i l’alcalde d’Elx, Pablo Ruz, pels atacs contra ells que hi ha hagut en els últims dies, i ha condemnat els “discursos de l’odi i els atacs homòfobs” enfront del silenci de l’oposició, a qui ha retret la falta d’interés per abordar els assumptes de la Comunitat Valenciana.

**Finançament just per a la Comunitat Valenciana des del diàleg i el rigor**

Durant la seua resposta al grup parlamentari Compromís, el cap del Consell  ha reiterat la seua aposta pel diàleg en matèries clau per a la Comunitat com el finançament autonòmic.

Així, ha mostrat el seu convenciment que este partit també es posicionarà “en contra de la traïció a la solidaritat i la progressivitat del Partit Socialista amb el finançament singular per a Catalunya” i que l’acompanyarà en la lluita per un finançament just per a la Comunitat Valenciana. A més, ha recriminat al PSPV la seua posició a favor del finançament singular de Catalunya, a diferència d’altres partits socialistes a Espanya, governant o en l’oposició.

El president ha reiterat que la Llei de tracte just impulsada per Compromís presenta “deficiències tècniques que ja els va advertir” i que suposarien  “un mur en la Mesa del Congrés dels Diputats per a admetre’s a tràmit”.

Així, ha recordat al síndic de Compromís que va posar a la seua disposició tots els servicis tècnics i econòmics de la Conselleria d’Economia i Hisenda “des de la voluntat del diàleg”, i li va entregar les al·legacions de la Conselleria perquè les estudiaren.

Igualment, ha recordat que organismes com FEDEA, IVIE i el Fòrum Econòmic de Galícia “també parlen de la corresponsabilitat fiscal dels impostos indirectes” de les autonomies.

Fecha: 27/06/2024